РЕШЕНИЕ НА КОМИСИЯТА
от 8 юни 2010 година
за отмяна на Решение 2006/601/ЕО относно спешните мерки по отношение на наличие на неразрешен генетично модифициран организъм „LL RICE 601“ в продукти от ориз и за предвиждане на разпоредби за тестване на случаен принцип за отсъствието на посочения организъм в продукти от ориз
(нотифицирано под номер C(2010) 3527)
(текст от значение за ЕИП)
(2010/315/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 2 от него,
като имат предвид, че:
(1)
Решение 2006/601/ЕО на Комисията (2) гласи, че пратките продукти от ориз с произход от Съединените американски щати, които е вероятно да бъдат смесени, може да бъдат пускани на пазара единствено ако са придружени от определени документи, с които се доказва, че посочените продукти не съдържат генетично модифицирания организъм „LL RICE 601“. Освен това с посоченото решение се предвиждат и други мерки за контрол.
(2)
Министерството на земеделието на Съединените американски щати (USDA) публикува резултатите от своето разследване относно, по-специално, наличието на „LL RICE 601“ в американски ориз, предназначен за търговия. Въпреки че не е било възможно да бъдат установени точните механизми на примесване, констатациите показват, че източникът на примеси с „LL RICE 601“ е бил ограничен.
(3)
Освен това Американската федерация на оризопроизводителите прие план, с който се цели премахването на „LL RICE 601“ от американските канали за износ. Споменатият план включва тестване на семената преди засяване, както и проверки на документацията и аналитични проверки на пунктовете за доставка.
(4)
Вследствие на последното изменение на Решение 2006/601/ЕО с Решение 2008/162/ЕО на Комисията (3) всички резултати от тестванията на семената през 2008 г. за петте най-големи щата, производители на ориз - Арканзас, Мисисипи, Луизиана, Тексас и Мисури, предоставени в рамките на посочения план, бяха отрицателни по отношение на наличието на „LL RICE 601“.
(5)
Констатациите и заключенията от доклада на Хранителната и ветеринарна служба за 2008 г. за оценка на дейностите за контрол на САЩ по отношение на спешните мерки във връзка с износа на ориз за ЕС [United States 2008-7857] показват, че е налице приемлива система по отношение на мерките, предвидени в Решение 2006/601/ЕО.
(6)
При тестванията на Американската федерация на оризопроизводителите на добития ориз от реколтата за 2009 г., познат още като „green rice“, не бяха открити партиди, съдържащи „LL RICE 601“. Освен това представителите на американския отрасъл посочиха, че дори мерките да бъдат отменени, ако интересите на пазара изискват тяхното запазване, те ще продължат да прилагат своя план за реколтата за 2010 г. и да предоставят тествания и сертификация преди износа.
(7)
Следователно причините, на които се основава Решение 2006/601/ЕО, вече не съществуват. Поради това посоченото решение следва да бъде отменено.
(8)
Въпреки това държавите-членки следва да продължат наблюденията при подходящо равнище на тестване на случаен принцип, за да проверяват дали на пазара отсъстват продукти от ориз, смесени с „LL RICE 601“. Резултатите от тези наблюдения следва да бъдат предавани своевременно чрез RASFF на Комисията, която ще прецени дали са необходими допълнителни действия.
(9)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2006/601/ЕО се отменя.
Член 2
Държавите-членки осигуряват подходящо равнище на тестване на случаен принцип с оглед проверка за отсъствието от пазара на продукти от ориз, които съдържат генетично модифициран „LL RICE 601“, съставени са или са произведени от него, в съответствие с Регламент (ЕО) № 178/2002.
Член 3
Адресати на настоящото решение са държавите-членки.
Съставено в Брюксел на 8 юни 2010 година.